Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που τροποποιεί το τέταρτο πρωτόκολλο για τον καθορισμό των όρων αλιείας, οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της τοπικής Κυβέρνησης της Γροιλανδίας, αφετέρου, όσον αφορά τη δυνατότητα πειραματικής αλιείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Κοινότητα έχει μακροχρόνια σχέση με τη Γροιλανδία όσον αφορά την αλιεία. Η συμφωνία πλαίσιο χρονολογείται από το 1985 και το τελευταίο πρωτόκολλο είναι το τέταρτο στη σειρά.

Το τέταρτο πρωτόκολλο της αλιευτικής συμφωνίας μεταξύ της Ευρωπαϊκής Κοινότητας και της κυβέρνησης της Δανίας και της τοπικής κυβέρνησης της Γροιλανδίας λήγει στις 31 Δεκεμβρίου 2006. Ωστόσο, σύμφωνα με το άρθρο 14 του πρωτοκόλλου προβλεπόταν ενδιάμεση αναθεώρηση, που έπρεπε να ολοκληρωθεί έως τις 30 Ιουνίου 2003.

Μετά τον τελικό κύκλο διαπραγματεύσεων, ο οποίος πραγματοποιήθηκε στην Αθήνα στις 16-18 Ιουνίου, μονογραφήθηκε ένα πρωτόκολλο που τροποποιεί το τέταρτο πρωτόκολλο.

Το τροποποιημένο πρωτόκολλο καλύπτει την περίοδο από 1ης Ιανουαρίου 2004 έως 31 Δεκεμβρίου 2006. Αν και η χρηματική συνεισφορά παραμένει 42.820.000 ευρώ ετησίως, υπάρχει πλέον σαφής διάκριση μεταξύ της στήριξης από τον προϋπολογισμό σε αντάλλαγμα των αλιευτικών δυνατοτήτων. 31.760.679 ευρώ και της στήριξης από τον προϋπολογισμό για τη διαρθρωτική μεταρρύθμιση της αλιευτικής πολιτικής. 11.059.321 ευρώ.

Η αποζημίωση για τις αλιευτικές δυνατότητες βασίζεται σε ορισμένες αλλαγές:

- Διαγραφή των «χάρτινων ψαριών», όπως γάδος, προσφυγάκι, καπελάνος στα δυτικά ύδατα και κοκκινόψαρο στα δυτικά ύδατα, καθώς και λυκόψαρο.

- Αύξηση των ποσοστώσεων κατά 800 τόνους για το χάλιμπατ Ατλαντικού, κατά 4.200 τόνους για την ιππόγλωσσα Γροιλανδίας στα ανατολικά ύδατα και κατά 4.000 τόνους για τη γαρίδα στα δυτικά ύδατα, σύμφωνα με τις επιστημονικές γνωμοδοτήσεις.

- Εισαγωγή ποσόστωσης 1.000 τόνων κάβουρα της Αρκτικής, σύμφωνα με τις επιστημονικές γνωμοδοτήσεις.

- Εισαγωγή ποσόστωσης 2.000 τόνων για όλα τα παρεμπίπτοντα αλιεύματα.

Η στήριξη του προϋπολογισμού για τη διαρθρωτική μεταρρύθμιση της αλιευτικής πολιτικής και του αλιευτικού τομέα είναι ένα νέο και καινοτόμο στοιχείο, το οποίο αποδεικνύει την επιθυμία των δύο μερών να συμβάλουν στην ανάπτυξη της αειφόρου και υπεύθυνης αλιείας. Επιπλέον, το ποσό αυτό περιλαμβάνει ένα ειδικό ποσό 500.000 ευρώ για την αύξηση του επιστημονικού δυναμικού και του προϋπολογισμού του Ινστιτούτου Φυσικών Πόρων της Γροιλανδίας.

Για να ευθυγραμμισθεί η συμφωνία με τις άλλες συμφωνίες με τρίτες χώρες που προβλέπουν χρηματική αποζημίωση, να καταστεί συνεπής προς τη μεταρρύθμιση της αλιευτικής πολιτικής, και ειδικότερα της εξωτερικής αλιευτικής πολιτικής, έχουν εισαχθεί νέα στοιχεία:

Τα κύρια στοιχεία των αλλαγών είναι:

- Η εισαγωγή ετήσιας αναθεώρησης των ποσοστώσεων που χορηγούνται με βάση τις επιστημονικές συμβουλές και η εισαγωγή περιορισμού για τον αριθμό των σκαφών που αλιεύουν ταυτόχρονα στην ίδια ζώνη, καθώς και η δυνατότητα αναθεώρησης με βάση τη συμφωνία για την κατανομή αλιευτικών δυνατοτήτων μεταξύ παράκτιων χωρών όσον αφορά την ιππόγλωσσα Γροιλανδίας. Τούτο για να αποτραπεί η υπερεκμετάλλευση των πόρων.

- Η εισαγωγή πληρωμής για τις άδειες όλων των ειδών αλιείας, με τέλη που βασίζονται στο 3% των τιμών εκφόρτωσης. Τα τέλη μπορούν να προσαρμόζονται περιοδικά με διοικητική συμφωνία μεταξύ των μερών, λαμβανομένης υπόψη της κατάστασης στην αγορά και στον αλιευτικό τομέα. Αυτό είναι ένα εντελώς νέο και βασικό στοιχείο, το οποίο αναμένεται να εξασφαλίσει την υγιή διαχείριση των πόρων, την υγιή διαχείριση των οικονομικών της Κοινότητας, καθώς και τη συνοχή με την ΚΑΠ και τη δέσμευση να αυξηθεί προοδευτικά η συμμετοχή των πλοιοκτητών. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από την κοινοτική αποζημίωση.

- Η εισαγωγή της δυνατότητας πειραματικής αλιείας για είδη βαθέων υδάτων, κεφαλόποδα και κοχύλια. Αυτό αποτελεί σημαντικό μέρος της συμφωνίας, καθόσον θα μπορούσε να οδηγήσει στην απαραίτητη διαφοροποίηση της αλιείας στη Γροιλανδία και να αυξήσει τις αλιευτικές δυνατότητες για τα κοινοτικά σκάφη στο μέλλον.

Υπό το ανωτέρω πρίσμα, το πρωτόκολλο που τροποποιεί το τέταρτο πρωτόκολλο θεωρείται ικανοποιητικό από οικονομική άποψη και θα ενθαρρύνει την υπεύθυνη και αειφόρο εκμετάλλευση των πόρων προς αμοιβαίο όφελος της Κοινότητας και της Γροιλανδίας.

Τα μέρη συμφώνησαν ότι οι διατάξεις για την πειραματική αλιεία εφαρμόζονται από 1ης Ιουλίου 2003. Για το λόγο αυτό, τα δύο μέρη μονογράφησαν συμφωνία με τη μορφή ανταλλαγής επιστολών που προβλέπει την προσωρινή εφαρμογή των εν λόγω διατάξεων από την 1η Ιουλίου 2003.

Η Επιτροπή προτείνει, στη βάση αυτή, να εγκρίνει το Συμβούλιο με απόφαση το σχέδιο συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που τροποποιεί το τέταρτο πρωτόκολλο όσον αφορά τη δυνατότητα πειραματικής αλιείας, η οποία προβλέπεται στο προσαρτημένο πρωτόκολλο, σε προσωρινή βάση με ισχύ από 1ης Ιουλίου 2003, έως ότου αυτό τεθεί οριστικά σε ισχύ.

Αντικείμενο χωριστής διαδικασίας αποτελεί μια πρόταση κανονισμού του Συμβουλίου σχετικά με τη σύναψη του πρωτοκόλλου που τροποποιεί το τέταρτο πρωτόκολλο.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που τροποποιεί το τέταρτο πρωτόκολλο για τον καθορισμό των όρων αλιείας, οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της τοπικής Κυβέρνησης της Γροιλανδίας, αφετέρου, όσον αφορά τη δυνατότητα πειραματικής αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2, πρώτο εδάφιο,

την πρόταση της Επιτροπής [1],

[1] ΕΕ C ... της ..., σ. ....

Εκτιμώντας τα εξής:

(1) Σύμφωνα με το άρθρο 14 της αλιευτικής συμφωνίας μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της τοπικής Κυβέρνησης της Γροιλανδίας, αφετέρου [2], τα δύο μέρη διεξήγαγαν διαπραγματεύσεις με στόχο να καθορίσουν τις τροποποιήσεις που πρέπει να επέλθουν στο τέταρτο πρωτόκολλο για τον καθορισμό των όρων αλιείας, οι οποίοι προβλέπονται στην ανωτέρω αλιευτική συμφωνία.

[2] ΕΕ C ... της ..., σ. ....

(2) Κατόπιν των διαπραγματεύσεων αυτών, στις 18 Ιουνίου 2003 μονογραφήθηκε ένα πρωτόκολλο που τροποποιεί το τέταρτο πρωτόκολλο.

(3) Το πρωτόκολλο περιέχει διατάξεις για την πειραματική αλιεία, τις οποίες τα μέρη συμφώνησαν να εφαρμόζονται από 1ης Ιουλίου 2003. Για το λόγο αυτό, τα δύο μέρη μονογράφησαν συμφωνία υπό μορφή ανταλλαγής επιστολών που προβλέπει την προσωρινή εφαρμογή των εν λόγω διατάξεων από την 1η Ιουλίου 2003. Η συμφωνία αυτή θα πρέπει να εγκριθεί, εν αναμονή της διεκπεραιώσεως των αναγκαίων διαδικασιών για τη σύναψή της,

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας η συμφωνία υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που τροποποιεί το τέταρτο πρωτόκολλο για τον καθορισμό των όρων αλιείας, οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της τοπικής Κυβέρνησης της Γροιλανδίας, αφετέρου ("το τροποποιητικό πρωτόκολλο").

Τα κείμενα της συμφωνίας υπό μορφή ανταλλαγής επιστολών και του τροποποιητικού πρωτοκόλλου επισυνάπτονται στην παρούσα απόφαση.

Άρθρο 2

Η Επιτροπή έχει τη δυνατότητα να συνάψει διοικητικό διακανονισμό με την αρμόδια αρχή της Γροιλανδίας ώστε να τροποποιήσει τους τεχνικούς όρους που αναγράφονται στο παράρτημα V του τετάρτου πρωτοκόλλου.

Άρθρο 3

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών δεσμεύοντας την Κοινότητα.

Βρυξέλλες,

Για το Συμβούλιο

Ο Πρόεδρος

ΣΥΜΦΩΝΙΑ

υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που τροποποιεί το πρωτόκολλο για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου, για την περίοδο από 1ης Ιανουαρίου 2004 έως 31 Δεκεμβρίου 2006

A. Επιστολή της Κυβέρνησης της Δανίας και της τοπικής Κυβέρνησης της Γροιλανδίας

Κύριε,

Αναφερόμενος στο πρωτόκολλο, το οποίο μονογραφήθηκε στις 25 Ιουνίου 2001, σχετικά με τον καθορισμό αλιευτικών δυνατοτήτων και της χρηματικής συνεισφοράς για την περίοδο από 1ης Ιανουαρίου 2001 έως 31 Δεκεμβρίου 2006 και στη συνεδρίαση της κοινής επιτροπής της 16-18 Ιουνίου 2003, έχω την τιμή να σας πληροφορήσω ότι η τοπική Κυβέρνηση της Γροιλανδίας είναι πρόθυμη να εφαρμόσει τις τροποποιήσεις του πρωτοκόλλου που αφορούν τις διατάξεις για την πειραματική αλιεία, οι οποίες προβλέπονται στο προσαρτημένο πρωτόκολλο, προσωρινά από την 1η Ιουλίου 2003 μέχρι την έναρξη ισχύος του, υπό την προϋπόθεση ότι η Ευρωπαϊκή Κοινότητα είναι διατεθειμένη να πράξει το ίδιο.

Για να υλοποιηθούν οι διατάξεις για την πειραματική αλιεία, οι αρχές της Γροιλανδίας θα ανακοινώσουν στην Ευρωπαϊκή Επιτροπή όλες τις διαθέσιμες επιστημονικές πληροφορίες και δεδομένα (καθορισμός ζωνών, παρατηρήσεις κλπ.) πριν από τις 17 Ιουλίου 2003. Οι αρχές της Γροιλανδίας θα αποφασίσουν πριν από τις 31 Ιουλίου 2003 την κατανομή των αδειών και τους συναφείς όρους. Οι τεχνικοί όροι που αναφέρονται στο παράρτημα V του πρωτοκόλλου μπορούν να τροποποιηθούν με διοικητική συμφωνία των μερών.

Η Γροιλανδία θα υλοποιήσει διαρθρωτική μεταρρύθμιση του αλιευτικού τομέα και η Ευρωπαϊκή Κοινότητα θα παράσχει ένα πρόγραμμα στήριξης από τον προϋπολογισμό σύμφωνα με το άρθρο 11 παράγραφος 6 του προσαρτημένου πρωτοκόλλου και όπως περιγράφεται στις «Λεπτομέρειες εφαρμογής της στήριξης από τον προϋπολογισμό για τη διαρθρωτική πολιτική στον αλιευτικό τομέα της Γροιλανδίας», οι οποίες προσαρτώνται στην παρούσα ανταλλαγή επιστολών.

Οι τροποποιήσεις του τέταρτου πρωτοκόλλου ακολουθούν τις κατευθυντήριες γραμμές που ορίζονται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για ένα ολοκληρωμένο πλαίσιο για συμφωνίες αλιευτικής σύμπραξης με τρίτες χώρες (COM(2002)637 τελικό).

Παρακαλώ να μου επιβεβαιώσετε ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.

Με εξαιρετική εκτίμηση,

Για την Κυβέρνηση της Δανίας και την τοπική Κυβέρνηση της Γροιλανδίας

Β. Επιστολή της Ευρωπαϊκής Κοινότητας

Κύριε,

Έχω την τιμή να σας γνωρίσω ότι έλαβα σημερινή επιστολή σας η οποία έχει ως εξής:

«Κύριε,

Αναφερόμενος στο πρωτόκολλο, το οποίο μονογραφήθηκε στις 25 Ιουνίου 2001, σχετικά με τον καθορισμό αλιευτικών δυνατοτήτων και της χρηματικής συνεισφοράς για την περίοδο από 1ης Ιανουαρίου 2001 έως 31 Δεκεμβρίου 2006 και στη συνεδρίαση της κοινής επιτροπής της 16-18 Ιουνίου 2003, έχω την τιμή να σας πληροφορήσω ότι η τοπική Κυβέρνηση της Γροιλανδίας είναι πρόθυμη να εφαρμόσει τις τροποποιήσεις του πρωτοκόλλου που αφορούν τις διατάξεις για την πειραματική αλιεία, οι οποίες προβλέπονται στο προσαρτημένο πρωτόκολλο, προσωρινά από την 1η Ιουλίου 2003 μέχρι την έναρξη ισχύος του, υπό την προϋπόθεση ότι η Ευρωπαϊκή Κοινότητα είναι διατεθειμένη να πράξει το ίδιο.

Για να υλοποιηθούν οι διατάξεις για την πειραματική αλιεία, οι αρχές της Γροιλανδίας θα ανακοινώσουν στην Ευρωπαϊκή Επιτροπή όλες τις διαθέσιμες επιστημονικές πληροφορίες και δεδομένα (καθορισμός ζωνών, παρατηρήσεις κλπ.) πριν από τις 17 Ιουλίου 2003. Οι αρχές της Γροιλανδίας θα αποφασίσουν πριν από τις 31 Ιουλίου 2003 την κατανομή των αδειών και τους συναφείς όρους. Οι τεχνικοί όροι που αναφέρονται στο παράρτημα V του πρωτοκόλλου μπορούν να τροποποιηθούν με διοικητική συμφωνία των μερών.

Η Γροιλανδία θα υλοποιήσει διαρθρωτική μεταρρύθμιση του αλιευτικού τομέα και η Ευρωπαϊκή Κοινότητα θα παράσχει ένα πρόγραμμα στήριξης από τον προϋπολογισμό σύμφωνα με το άρθρο 11 παράγραφος 6 του προσαρτημένου πρωτοκόλλου και όπως περιγράφεται στις «Λεπτομέρειες εφαρμογής της στήριξης από τον προϋπολογισμό για τη διαρθρωτική πολιτική στον αλιευτικό τομέα της Γροιλανδίας», οι οποίες προσαρτώνται στην παρούσα ανταλλαγή επιστολών.

Οι τροποποιήσεις του τέταρτου πρωτοκόλλου ακολουθούν τις κατευθυντήριες γραμμές που ορίζονται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για ένα ολοκληρωμένο πλαίσιο για συμφωνίες αλιευτικής σύμπραξης με τρίτες χώρες (COM(2002)637 τελικό).

Παρακαλώ να μου επιβεβαιώσετε ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.»

Έχω την τιμή να σας επιβεβαιώσω ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.

Με εξαιρετική εκτίμηση,

Εξ ονόματος του Συμβουλίου της Ευρωπαϊκής Ένωσης

Παράρτημα της ανταλλαγής επιστολών

Λεπτομέρειες εφαρμογής της στήριξης από τον προϋπολογισμό για τη διαρθρωτική πολιτική στον αλιευτικό τομέα της Γροιλανδίας

Όταν η τοπική κυβέρνηση της Γροιλανδίας παρουσίασε το έγγραφό της για ένα γενικό σχέδιο διαρθρωτικής δράσης («Ένα όραμα για το μέλλον») στο Κοινοβούλιο, το φθινόπωρο του 2000, φάνηκε καθαρά ότι δεν περιελάμβανε ρυθμίσεις για ειδικούς τομείς της βιομηχανίας, αλλά μάλλον μια περιγραφή του πλαισίου των προϋποθέσεων που ήσαν αναγκαίες για την ανάπτυξη της βιομηχανίας εν γένει της Γροιλανδίας σε διεθνές επίπεδο.

Ωστόσο, στο μεταξύ προέκυψε η ανάγκη για τη διαμόρφωση μιας συνεκτικής διαρθρωτικής πολιτικής στον αλιευτικό τομέα, εν μέρει διότι το έγγραφο της συμφωνίας για τη δημιουργία του κυβερνητικού συνασπισμού τονίζει ότι «... θα εργασθεί για τον εμπορικό και πολιτικό διαχωρισμό της βιομηχανίας και των εταιρειών της μέσω σαφέστερων πλαισίων», και «... ο αλιευτικός τομέας πρέπει να καταστεί εμπορικά κερδοφόρος», και εν μέρει διότι ο αλιευτικός τομέας είναι θεμελιώδους σημασίας για την εθνική οικονομία της Γροιλανδίας. Και οι δύο ανωτέρω δηλώσεις προϋποθέτουν ότι διαμορφώνεται για τον αλιευτικό τομέα μια διαρθρωτική πολιτική και ότι αυτή είναι η κατάλληλη.

Μια διαρθρωτική πολιτική για τον αλιευτικό τομέα θα ικανοποιήσει επίσης τις επιθυμίες της ΕΕ σε σχέση με την αναπτυξιακή στήριξη που θα λαμβάνει η τοπική κυβέρνηση της Γροιλανδίας συνεπεία της σύναψης της συμφωνίας για τη στήριξη από τον προϋπολογισμό. Η συμφωνία υποθέτει την ύπαρξη μιας συνολικής, μακροπρόθεσμης, συνεκτικής πολιτικής σε ένα συγκεκριμένο τομέα, στην περίπτωσή μας τον αλιευτικό. Επί του παρόντος η τοπική κυβέρνηση δεν έχει συνεκτική αλιευτική πολιτική και αυτή είναι μια καλή ευκαιρία για να καταρτιστεί επίσης η εν λόγω πολιτική.

Ο στόχος της αειφόρου διαρθρωτικής αλιευτικής πολιτικής είναι να δημιουργηθεί το πλαίσιο και οι συνθήκες που θα παράσχουν τις καλύτερες δυνατές προϋποθέσεις για τη βιομηχανία και μέσω αυτού θα εγγυηθούν συνεχή ανάπτυξη, απασχόληση και κέρδη. Από την άποψη αυτή, το επίκεντρο θα είναι η αλιευτική βιομηχανία, αλλά σε μια ευρύτερη προοπτική πρέπει να θεωρηθεί ότι η ανάπτυξη και άλλων κλάδων της βιομηχανίας είναι εξίσου σημαντική.

Μια διαρθρωτική πολιτική για τον αλιευτικό τομέα θα καθορίσει μόνον δείκτες για την επιθυμητή ανάπτυξη.

Η πολιτική έγκριση, και ελπίζουμε η ευρύτερη δυνατή έγκριση, αποτελεί απόλυτη αναγκαιότητα για τη δημιουργία μιας επιτυχούς διαρθρωτικής πολιτικής για τον αλιευτικό τομέα. Επομένως, είναι καίριας σημασίας να υπάρχει ευρεία και ισχυρή πολιτική έγκριση για τους δείκτες αυτούς, οι οποίοι θα προκύψουν από την υπό κατάρτιση πολιτική. Όπως και σε όλους τους άλλους τομείς που καλύπτονται από τη γενική διαρθρωτική πολιτική, είναι σημαντικό η στήριξη, πολιτική αλλά και διοικητική, της εν λόγω συμφωνίας να διατηρηθεί για μεγάλο διάστημα, ώστε να εξασφαλισθεί η ορθή εφαρμογή της διαρθρωτικής πολιτικής στον αλιευτικό τομέα.

Επομένως, είναι απόλυτης σημασίας να εμφανίζεται η Γροιλανδία στις σχέσεις της με την ΕΕ ως αξιόπιστος συνεργαζόμενος εταίρος με σταθερή κυβέρνηση κλπ.

Συνοψίζοντας, ο γενικός στόχος της μελλοντικής αλιευτικής πολιτικής μπορεί να διατυπωθεί ως εξής:

«Πρέπει να αντλήσουμε το μέγιστο μακροπρόθεσμο οικονομικό όφελος από τους αλιεύσιμους πόρους που υπάρχουν στα ύδατα της Γροιλανδίας».

Η ακολουθούμενη μέχρι τώρα πολιτική εστιαζόταν σε μεγάλο βαθμό σε ζητήματα περισσότερο βραχυπρόθεσμου χαρακτήρα, μεταξύ των οποίων μπορούν να αναφερθούν τα εξής:

- Επιδοτήσεις που περιλαμβάνουν μεταξύ άλλων ένα σύστημα ελάχιστων τιμών, επιδοτήσεις για πετρέλαιο, επιδοτήσεις για την ανάπτυξη της βιομηχανίας (ESU), ειδικό τιμολόγιο ηλεκτρισμού και ύδατος για την αλιευτική βιομηχανία και διαχείριση της αλιευτικής ικανότητας.

- Το ζήτημα της ιδιοκτησίας, το οποίο μεταξύ άλλων περιλαμβάνει

- ανάμειξη του ρόλου της ιδιοκτησίας και του ρόλου της αρχής

- περιορισμούς στην ιδιοκτησία ποσοστώσεων

- περιορισμούς στην πρόσβαση σε άδειες

Ένας από τους στόχους είναι να μετακινηθεί το επίκεντρο του ενδιαφέροντος στα προβλήματα της αλιευτικής βιομηχανίας, ώστε η εξέταση των ζητημάτων να καταστεί περισσότερο προβλέψιμη και με πιο μακροπρόθεσμο ορίζοντα. Από την άποψη αυτή, πρέπει να τονιστούν τα σημερινά προβλήματα που αφορούν τη μέτρηση των κοινωνικοοικονομικών αξιών και κερδών. Υπάρχει η ανάγκη να δημιουργηθεί ένα οικονομικό υπόδειγμα για τον αλιευτικό τομέα της Γροιλανδίας, το οποίο θα συμβάλει ποιοτικά στην εκτίμηση της κοινωνικοοικονομικής παραγωγής και των αποδόσεων.

Σύμφωνα με τις αρχές της χρηστής διακυβέρνησης, το σχέδιο δράσης για τη γενική διαρθρωτική πολιτική εστιάζει σε τρία σημεία τα οποία χωριστά και από κοινού διαδραματίζουν κεντρικό ρόλο για τη μακροπρόθεσμη στρατηγική και ανάπτυξη της βιομηχανίας:

>ΑΝΑΦΟΡΑ ΣΕ ΓΡΑΦΗΚΟ>

Τα προβλήματα και οι προκλήσεις που αντιπροσωπεύει η διαμόρφωση μιας διαρθρωτικής πολιτικής για τον αλιευτικό τομέα υπάγονται στα ανωτέρω κεντρικά σημεία. Υπάρχει η ανάγκη να δημιουργηθεί ένας παραλληλισμός με το σχέδιο γενικής διαρθρωτικής δράσης, για να συμβαδίζει άλλωστε με τις άλλες πρωτοβουλίες που έχουν χαρακτήρα διαρθρωτικής πολιτικής.

Όσον αφορά τη μελλοντική διαρθρωτική πολιτική για τον αλιευτικό τομέα, θα υπάρχει διαρκής ανάγκη για κάποιου είδους δημόσια ρύθμιση. Αυτό θα γίνεται σύμφωνα με τη νομοθεσία στους τομείς της αλιείας, της φορολογίας και των οικονομικών.

Στόχος είναι να υποβληθεί πρόταση διαρθρωτικής πολιτικής για τον αλιευτικό τομέα στο Κοινοβούλιο της Γροιλανδίας προς συζήτηση στη φθινοπωρινή σύνοδο του 2004. Παρακάτω δίνεται χρονοδιάγραμμα για την όλη διαδικασία. Για να τηρηθεί το χρονοδιάγραμμα αυτό πρέπει να περιγραφούν λεπτομερώς - μία προς μία - όλες οι πρωτοβουλίες, ώστε οι εν λόγω πολιτικές πρωτοβουλίας να υλοποιηθούν με τη συνολική διαρθρωτική πολιτική για τον αλιευτικό τομέα. Επιπλέον, πρόθεση της τοπικής κυβέρνησης είναι ταυτόχρονα να εκπονηθεί και να συνταχθεί ένα οικονομικό υπόδειγμα, ώστε να μπορεί να χρησιμοποιηθεί ως μέσο για να μετράται ποιες πρωτοβουλίες εξυπηρετούν καλύτερα την κοινωνία και να εμφανίζεται η πραγματική κατάσταση στον αλιευτικό τομέα.

Οι ακόλουθοι στόχοι εφαρμόζονται στα κεντρικά σημεία όλων των επιμέρους πολιτικών και στη διαρθρωτική πολιτική εν γένει:

1. Οι στόχοι πρέπει να είναι σαφείς και επιτεύξιμοι στο προβλεπόμενο χρονικό διάστημα,

2. Πρέπει να είναι μετρήσιμοι, βασιζόμενοι σε προκαθορισμένους δείκτες,

3. Πρέπει να είναι ελέγξιμοι, και

4. Οι πρωτοβουλίες που υλοποιούνται ή εκτελούνται πρέπει να επιδέχονται αξιολόγησης σε σχέση με τους στόχους.

Επιπλέον, πρέπει επίσης να διαφαίνεται σαφώς ποιες θα είναι οι συνέπειες, εάν δεν επιτευχθούν οι στόχοι εντός του καθορισμένου χρονικού διαστήματος.

1. Τα κεντρικά σημεία μιας διαρθρωτικής πολιτικής για την αλιεία

Τα στοιχεία των μεμονωμένων κεντρικών σημείων απαριθμούνται παρακάτω. Η απαρίθμηση αυτή θα χρησιμοποιηθεί επίσης στη διαμόρφωση του πλαισίου για τη συνεχή διαμόρφωση πολιτικής.

1.1 Ανανέωση των κοινωνικών δομών

Ο δημόσιος τομέας της Γροιλανδίας κυριαρχεί ευρέως στο συνολικό φάσμα των βιομηχανιών, λόγω των πολλών δημοσίων εταιρειών και λόγω των ειδικών γεωγραφικών και οικονομικών συνθηκών στη Γροιλανδία, όπου ο δημόσιος τομέας χειρίζεται διάφορες επιδοτήσεις και ενισχύσεις.

Ο δημόσιος τομέας έχει σε μεγάλο βαθμό δημιουργήσει το πλαίσιο για την εξέλιξη της κοινωνίας της Γροιλανδίας σε μια σύγχρονη κοινωνία πρόνοιας. Το ερώτημα είναι, ωστόσο, εάν ο δημόσιος τομέας πρέπει να εξακολουθήσει να δεσπόζει στον αλιευτικό τομέα. Η Κυβέρνηση πιστεύει ότι είναι καιρός να αξιολογηθεί ποιος θα είναι ο μελλοντικός ρόλος του δημόσιου τομέα στην αλιευτική βιομηχανία της Γροιλανδίας.

Όσον αφορά τη μελλοντική αλιευτική πολιτική, είναι αναγκαίο να εξεταστούν οι ακόλουθοι τομείς:

- Υλικοτεχνική υποδομή: Ο πολιτικός στόχος είναι να εξασφαλιστεί μια υποδομή που να υποστηρίζει τις βασικές ανάγκες των επιχειρήσεων της Γροιλανδίας συμπεριλαμβανομένης της αλιείας.

- Ιδιοκτησία: Ο πολιτικός στόχος είναι να βελτιωθεί η λειτουργία και η χρηματοοικονομική θέση των τοπικών εταιριών, ώστε να μπορέσουν να ωριμάσουν και να ιδιωτικοποιηθούν εν όλω ή εν μέρει.

- Επιδοτήσεις: Ο πολιτικός στόχος είναι να καταργηθούν εντελώς οι υφιστάμενες επιδοτήσεις ή να μειωθούν σε επίπεδο που θα προαγάγει τον προσανατολισμό της βιομηχανίας σε μεγαλύτερο βαθμό προς την αγορά. Αυτό ισχύει τόσο για τις άμεσες όσο και για τις έμμεσες επιδοτήσεις, συμπεριλαμβανομένων των υφισταμένων τιμολογίων της αλιευτικής βιομηχανίας για ηλεκτρικό και νερό, των ελάχιστων τιμών για τις πρώτες ύλες, των επιδοτήσεων πετρελαίου για τα σκάφη και του υφιστάμενου καθεστώτος εμπορικής στήριξης (ESU).

- Απλούστευση: Ο πολιτικός στόχος είναι να εκτελεσθεί η διαρθρωτική προσαρμογή και στην ξηρά και στη θάλασσα με τρόπο που να μειωθούν σημαντικά οι δημόσιες επιχορηγήσεις και οι διασταυρούμενες επιδοτήσεις.

1.2 Βελτίωση του πλαισίου για την αλιευτική βιομηχανία

Η τοπική κυβέρνηση της Γροιλανδίας δημιουργεί, μέσω της νομοθεσίας και των κανονιστικών ρυθμίσεων, πλαίσια και συνθήκες για την αλιευτική βιομηχανία. Αυτό ισχύει για τομείς όπως:

- Επενδύσεις: Παροχή κεφαλαίου διακινδύνευσης. Το πλαίσιο εντός του οποίου μπορεί να παρασχεθεί περισσότερο κεφάλαιο διακινδύνευσης για τη βελτίωση της αλιείας της Γροιλανδίας, με τελικό στόχο τη μείωση της δημόσιας χρηματοδοτικής παρέμβασης.

- Διαχείριση πόρων: Απαιτείται αξιολόγηση του ισχύοντος συστήματος ποσοστώσεων και των τεχνικών μέτρων ελέγχου. Η αξιολόγηση θα πρέπει να γίνει, για να διατηρηθεί η αειφόρος ανάπτυξη της αλιείας.

- Βιολογικές γνωμοδοτήσεις: Στον τομέα των βιολογικών γνωμοδοτήσεων ο πολιτικός στόχος είναι να βελτιωθούν οι επιστημονικές γνώσεις για τη βιομάζα των ιχθύων και οστρακοειδών με συνδυασμένες προσπάθειες,

- Ανάπτυξη: Ο πολιτικός στόχος είναι να ευρεθούν και να αναπτυχθούν νέα εμπορικά είδη, συμπεριλαμβανομένης της ανάπτυξης μεθόδων για τη χρησιμοποίηση αυτών των νέων πόρων. Η χρησιμοποίηση των νέων ειδών στην αλιεία θα γίνει με τήρηση της αρχής της αειφόρου ανάπτυξης.

Σε όλους τους τομείς που επηρεάζουν τις δυνατότητες και τις συνθήκες των διαφόρων εταιρειών, είναι καθήκον της Κυβέρνησης να εξασφαλίσει ικανοποιητικά πλαίσια και προϋποθέσεις. Στόχος είναι να εξασφαλιστεί ο συντονισμός των προσπαθειών σε καθένα από τους τομείς αυτούς για την επίτευξη ενός κοινού σκοπού.

1.3 Ανάπτυξη ειδικοτήτων - εκπαίδευση και αγορά εργασίας

Οι πολιτικές για την εκπαίδευση και την αγορά εργασίας διαδραματίζουν σημαντικό ρόλο στην ανάπτυξη του δημόσιου αλλά και του ιδιωτικού τομέα στην Γροιλανδία. Η ικανότητα και η προθυμία για μάθηση είναι προϋπόθεση, για να δημιουργηθούν και να χρησιμοποιηθούν με βέλτιστο τρόπο τα πολιτικά πλαίσια για τη βιομηχανία. Μία από τις προκλήσεις που αντιμετωπίζει η αλιεία είναι η ικανότητα χειρισμού της αναγκαίας συνεχούς ανάπτυξης ειδικοτήτων των εργαζομένων σε ολόκληρη την αλιευτική βιομηχανία της Γροιλανδίας.

Η προϋπόθεση «ενισχυμένη ανάπτυξη ειδικοτήτων» μεταξύ άλλων δημιουργείται με:

- Εκπαίδευση και αγορά εργασίας: Ο πολιτικός στόχος είναι να εξασφαλιστεί η κατάλληλη χρησιμοποίηση και ανάπτυξη του διαθέσιμου εργατικού δυναμικού της Γροιλανδίας. Οι διαρθρωτικές προσαρμογές θα δημιουργήσουν την ανάγκη να προσαρμοστεί το εργατικό δυναμικό σε τροποποιημένες ή νέες μορφές παραγωγής τόσο στις χερσαίες εγκαταστάσεις όσο και επί των αλιευτικών σκαφών.

2. Προϋπολογισμός της κυβέρνησης για το 2004

Ο προϋπολογισμός της Κυβέρνησης για το 2004 θα δημοσιευθεί πριν από τις αρχές Αυγούστου 2003. Η εξέταση του προϋπολογισμού θα πραγματοποιηθεί κατά τη φθινοπωρινή σύνοδο του Κοινοβουλίου της Γροιλανδίας για το 2003 και ο προϋπολογισμός αναμένεται να εγκριθεί στις 15 Νοεμβρίου 2003 ή και νωρίτερα.

Ο προϋπολογισμός της Κυβέρνησης για το 2004 ενσωματώνει αύξηση του ποσού που διατίθεται για τη διοίκηση στο πεδίο που καλύπτει το Υπουργείο Αλιείας, Θήρας και Γεωργίας. Η αύξηση αυτή αναμένεται να βελτιώσει τις δυνατότητες του Υπουργείου ως προς την πραγματοποίηση των αναγκαίων ποιοτικών αξιολογήσεων των οικονομικών συνεπειών διαφόρων πρωτοβουλιών, για παράδειγμα, μέσω της κατάρτισης, παρακολούθησης, συντήρησης και ανάλυσης οικονομικών υποδειγμάτων για την αλιεία, τόσο στη Γροιλανδία όσο και παγκοσμίως. Επιπλέον, η ενδυνάμωση των νομικών αρμοδιοτήτων του Υπουργείου θα βελτιώσει τις υπηρεσίες της Κυβέρνησης όσον αφορά τις ρυθμιστικές πτυχές της τοπικής, περιφερειακής, διμερούς και διεθνούς αλιείας.

3. Χρονοδιάγραμμα

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΡΩΤΟΚΟΛΛΟ ΠΟΥ ΤΡΟΠΟΠΟΙΕΙ ΤΟ ΤΕΤΑΡΤΟ ΠΡΩΤΟΚΟΛΛΟ

για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου

Μετά τη συνεδρίαση της κοινής επιτροπής στις 16-18 Ιουνίου 2003, το τέταρτο πρωτόκολλο τροποποιείται ως εξής, με ισχύ από την 1η Ιανουαρίου 2004:

I. Το άρθρο 1 αντικαθίσταται από το ακόλουθο κείμενο:

«Άρθρο 1

1. Το παρόν πρωτόκολλο εφαρμόζεται στις αλιευτικές δραστηριότητες από την 1η Ιανουαρίου 2001 έως τις 31 Δεκεμβρίου 2006.

2. Οι ποσοστώσεις που αναφέρονται στο άρθρο 2 της συμφωνίας καθορίζονται κάθε έτος με βάση τα διαθέσιμα επιστημονικά στοιχεία. Υπολογίζονται ως το υπόλοιπο των συνολικών επιτρεπόμενων αλιευμάτων της Γροιλανδίας, αφού αφαιρεθούν οι ποσότητες περί των οποίων ο λόγος στην παράγραφο 1 του άρθρου 7 της συμφωνίας, οι οποίες και αναφέρονται στο άρθρο 2, αλλά δεν υπερβαίνουν τις ακόλουθες ποσότητες:

>ΘΕΣΗ ΠIΝΑΚΑ>

3. Η ποσόστωση γαρίδας στην ανατολική Γροιλανδία επιτρέπεται να αλιεύεται σε περιοχές δυτικώς της Γροιλανδίας, υπό τον όρο ότι έχουν προβλεφθεί ρυθμίσεις για μεταφορές ποσοστώσεων μεταξύ πλοιοκτητών της Γροιλανδίας και της Κοινότητας από εταιρία σε εταιρία. Η τοπική κυβέρνηση της Γροιλανδίας θα αναλάβει να διευκολύνει τις ρυθμίσεις αυτές. Οι μεταφορές ποσοστώσεων μπορούν να πραγματοποιηθούν μόνο μέχρι την ποσότητα των 2.000 τόνων ετησίως σε περιοχές της δυτικής Γροιλανδίας. Η αλιεία των κοινοτικών σκαφών πρέπει να πραγματοποιείται υπό τους ίδιους όρους που καθορίζονται στην άδεια που χορηγείται στον πλοιοκτήτη της Γροιλανδίας.

4. Θα διατεθούν εγκρίσεις για πειραματική αλιεία για δοκιμαστική περίοδο έξι μηνών το πολύ η κάθε μία, σύμφωνα με το άρθρο 9 και το παράρτημα V.

5. Όταν τα μέρη συμπεράνουν ότι οι πειραματικές εξορμήσεις έχουν επιτύχει θετικά αποτελέσματα, η τοπική κυβέρνηση της Γροιλανδίας θα κατανείμει το 50% των αλιευτικών δυνατοτήτων για τα νέα είδη στον κοινοτικό στόλο, έως τη λήξη του παρόντος πρωτοκόλλου. Τούτο, με αντίστοιχη αύξηση του τμήματος της χρηματικής αποζημίωσης που αναφέρεται στο άρθρο 11 παράγραφος 2.»

II. Το άρθρο 2 αντικαθίσταται από το ακόλουθο κείμενο:

«Άρθρο 2

Οι ποσότητες που αναφέρονται στην παράγραφο 1 του άρθρου 7 της συμφωνίας καθορίζονται στα ακόλουθα επίπεδα ετησίως:

(τόνοι)

>ΘΕΣΗ ΠIΝΑΚΑ>

"

III. Το άρθρο 3 καταργείται.

IV. Το άρθρο 9 αντικαθίσταται από το ακόλουθο κείμενο:

«Άρθρο 9

Τα μέρη προωθούν την διεξαγωγή πειραματικής αλιείας με στόχο, μεταξύ άλλων, είδη βαθέων υδάτων, κεφαλόποδα, κοχύλια και καπελάνο (δυτικό απόθεμα) στα ύδατα της Γροιλανδίας. Για το σκοπό αυτό, διεξάγουν διαβουλεύσεις οποτεδήποτε υποβληθεί σχετική αίτηση από ένα από τα μέρη και καθορίζουν, κατά περίπτωση, τα σχετικά είδη, τους όρους και τις λοιπές παραμέτρους. Τα μέρη υλοποιούν την πειραματική αλιεία σύμφωνα με το παράρτημα V.»

V. Το άρθρο 11 αντικαθίσταται από το ακόλουθο κείμενο:

«Άρθρο 11

1. Η χρηματική αποζημίωση που αναφέρεται στο άρθρο 6 της συμφωνίας καθορίζεται, κατά τη διάρκεια της περιόδου ισχύος του παρόντος πρωτοκόλλου, στο ποσό των 42.820.000 ευρώ (EUR), το οποίο είναι καταβλητέο ετησίως κατά την έναρξη κάθε αλιευτικής περιόδου.

2. Το τμήμα της χρηματικής αποζημίωσης που ανέρχεται σε 31.760.679 ευρώ (EUR) θεωρείται ότι αντιπροσωπεύει το αντάλλαγμα για τις αλιευτικές δυνατότητες. Το ποσό αυτό αναπροσαρμόζεται κατά τη διάρκεια κάθε αλιευτικής περιόδου, όποτε χορηγούνται στην Κοινότητα συμπληρωματικές ποσοστώσεις, πέραν των ποσοτήτων των ποσοστώσεων που αναφέρονται στον πίνακα του άρθρου 1. Η αναπροσαρμογή υπολογίζεται με βάση τις αγοραίες τιμές των διαφόρων ειδών, για τα οποία χορηγούνται οι συμπληρωματικές ποσοστώσεις.

3. Η Γροιλανδία διαθέτει στην Κοινότητα ποσότητα 20.000 τόνων ισοδυνάμου γάδου, την οποία η Κοινότητα μπορεί να χρησιμοποιήσει για την απόκτηση συμπληρωματικών αλιευτικών δυνατοτήτων. Η αναπροσαρμοσμένη αποζημίωση που αναφέρεται στην παράγραφο 2 μπορεί να αφορά το 50% κατ' ανώτατο όριο του εν λόγω ισοδυνάμου γάδου.

4. Η διαδικασία που πρέπει να ακολουθείται όσον αφορά την κατανομή συμπληρωματικών αλιευτικών δυνατοτήτων βάσει του άρθρου 8 της συμφωνίας καθορίζεται στο παράρτημα III.

5. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από τη συνολική κοινοτική αποζημίωση που προβλέπεται στο άρθρο 11 παράγραφος 1. Τα τέλη έκδοσης αδειών ανά είδος και ανά τόνο που κατανέμονται στα σκάφη καθορίζονται σύμφωνα με το παράρτημα VI. Οι τεχνικές λεπτομέρειες εφαρμογής για τη χορήγηση των αδειών αλιείας καθορίζονται με διοικητική συμφωνία των μερών.

6. Η Γροιλανδία υλοποιεί στήριξη από τον προϋπολογισμό προς τον αλιευτικό τομέα για τα τρία απομένοντα έτη του πρωτοκόλλου, σύμφωνα με τις πολιτικές δεσμεύσεις που έχουν αναληφθεί με την από 12ης Ιουνίου 2003 επιστολή του Πρωθυπουργού της Γροιλανδίας προς τον Πρόεδρο κ. Prodi. Οι κατευθύνσεις σχετικά με τη στρατηγική και τους στόχους της μεταρρύθμισης της αλιευτικής πολιτικής της Γροιλανδίας, όπως αυτή ορίζεται και προγραμματίζεται ανεξάρτητα και αυτόνομα από την τοπική κυβέρνηση της Γροιλανδίας, καθώς και οι τεχνικές λεπτομέρειες που αφορούν τον καθορισμό, την υλοποίηση και την παρακολούθηση της στήριξης από τον προϋπολογισμό προς τον αλιευτικό τομέα της Γροιλανδίας, καθορίζονται με διοικητική συμφωνία μεταξύ της Γροιλανδίας και της Ευρωπαϊκής Κοινότητας. Η Γροιλανδία διαθέτει 500.000 ευρώ (EUR) για την αύξηση του προϋπολογισμού του Ινστιτούτου Φυσικών Πόρων της Γροιλανδίας.»

VI. Το άρθρο 14 αντικαθίσταται από το ακόλουθο κείμενο:

«Άρθρο 14

Μέχρι την 30ή Ιουνίου 2005, τα μέρη θα αξιολογήσουν την εφαρμογή του παρόντος πρωτοκόλλου με στόχο να προετοιμάσουν τις διαπραγματεύσεις για την επόμενη συμφωνία. "

VII. Το παράρτημα Ι καταργείται.

VIII. Προστίθεται το ακόλουθο παράρτημα V:

«Παράρτημα V

Λεπτομέρειες εφαρμογής της πειραματικής αλιείας

Η τοπική κυβέρνηση της Γροιλανδίας και η Ευρωπαϊκή Επιτροπή αποφασίζουν από κοινού σχετικά με τους επιχειρηματίες της Ευρωπαϊκής Κοινότητας, τον καταλληλότερο χρόνο και τις ρυθμίσεις για την εφαρμογή της πειραματικής αλιείας. Για να διευκολυνθεί το εξερευνητικό έργο των σκαφών, η τοπική κυβέρνηση της Γροιλανδίας (μέσω του Ινστιτούτου Φυσικών Πόρων της Γροιλανδίας) παρέχει τις υπάρχουσες επιστημονικές και λοιπές βασικές πληροφορίες.

Η αλιευτική βιομηχανία της Γροιλανδίας συνεργάζεται στενά (συντονισμός και διάλογος για τις ρυθμίσεις που αφορούν την πειραματική αλιεία).

Διάρκεια των εξορμήσεων: έξι μήνες κατ' ανώτατο όριο και τρεις μήνες κατ' ελάχιστο, εκτός εάν συμφωνήσουν διαφορετικά τα μέρη.

Επιλογή των υποψηφίων για την υλοποίηση των πειραματικών εξορμήσεων:

Η Ευρωπαϊκή Επιτροπή κοινοποιεί στις αρχές της Γροιλανδίας τις αιτήσεις για έκδοση αδειών πειραματικής αλιείας. Ένας τεχνικός φάκελος προσδιορίζει:

- τα τεχνικά χαρακτηριστικά του σκάφους.

- το επίπεδο εμπειρίας ως προς την αλιεία των αξιωματικών του σκάφους.

- την πρόταση για τις τεχνικές παραμέτρους της εξόρμησης (διάρκεια, εργαλεία, περιοχές εξερεύνησης κλπ.)

Η τοπική κυβέρνηση της Γροιλανδίας διοργανώνει τεχνικό διάλογο των υπηρεσιών της κυβέρνησης της Γροιλανδίας και της Ευρωπαϊκής Επιτροπής με τους ενδιαφερόμενους πλοιοκτήτες, εάν το κρίνει αναγκαίο.

Πριν την έναρξη της εξόρμησης, οι πλοιοκτήτες υποβάλλουν στις αρχές της Γροιλανδίας και στην Ευρωπαϊκή Επιτροπή:

- δήλωση των αλιευμάτων που βρίσκονται ήδη επί του σκάφους.

- τα τεχνικά χαρακτηριστικά των αλιευτικών εργαλείων που θα χρησιμοποιηθούν για την εξόρμηση.

- βεβαίωση ότι συμμορφώνονται με τους κανονισμούς αλιείας της Γροιλανδίας.

Στη διάρκεια της εξόρμησης στη θάλασσα, οι πλοιοκτήτες των υπόψη σκαφών:

- υποβάλλουν στο Ινστιτούτο Φυσικών Πόρων της Γροιλανδίας, στις αρχές της Γροιλανδίας και στην Ευρωπαϊκή Επιτροπή εβδομαδιαία έκθεση για τα αλιεύματα ανά ημέρα και ανά ανάσυρση δικτύων, συμπεριλαμβανομένης της περιγραφής των τεχνικών παραμέτρων της εξόρμησης (θέση, βάθος, ημερομηνία και ώρα, αλιεύματα και άλλες παρατηρήσεις ή σχόλια).

- ανακοινώνουν τη θέση, την ταχύτητα και την κατεύθυνση του σκάφους με VMS.

- εξασφαλίζουν την παρουσία επί του σκάφους ενός Γροιλανδού επιστημονικού παρατηρητή ή ενός παρατηρητή που έχει επιλεγεί από τις αρχές της Γροιλανδίας. Ο ρόλος του παρατηρητή θα είναι να συλλέγει επιστημονικές πληροφορίες από τα αλιεύματα, καθώς και να λαμβάνει δείγματα αλιευμάτων. Ο παρατηρητής έχει μεταχείριση αξιωματικού του πλοίου και ο πλοιοκτήτης καλύπτει τα έξοδα διαβίωσης του παρατηρητή κατά την παραμονή του στο σκάφος. Η απόφαση σχετικά με το χρόνο επιβίβασης του παρατηρητή επί του σκάφους, τη διάρκεια της παραμονής του, τον λιμένα επιβίβασης και αποβίβασης καθορίζονται σε συμφωνία με τις αρχές της Γροιλανδίας. Εκτός αντίθετης συμφωνίας μεταξύ των μερών, το σκάφος δεν μπορεί να υποχρεωθεί ποτέ να καταπλεύσει σε λιμένα περισσότερες από μία φορά ανά δίμηνο.

- υποβάλλουν τα σκάφη σε επιθεώρηση κατά την έξοδο από τα ύδατα της Γροιλανδίας, εάν το ζητήσουν οι αρχές της Γροιλανδίας.

- φροντίζουν να συμμορφώνονται με τους κανονισμούς αλιείας της Γροιλανδίας.

Τα αλιεύματα, συμπεριλαμβανομένων των παρεμπιπτόντων αλιευμάτων, τα οποία αλιεύονται στη διάρκεια της επιστημονικής εξόρμησης, παραμένουν στην κυριότητα του πλοιοκτήτη.

Οι αρχές της Γροιλανδίας ορίζουν ένα υπεύθυνο επικοινωνίας, αρμόδιο για την αντιμετώπιση των τυχόν απρόβλεπτων προβλημάτων που θα μπορούσαν να παρακωλύσουν την εξέλιξη της πειραματικής αλιείας.»

IX. Προστίθεται το ακόλουθο παράρτημα VI:

«Παράρτημα VI

Τέλη έκδοσης αδειών

Ισχύουν τα ακόλουθα τέλη [3]:

[3] Τα τέλη μπορούν να προσαρμόζονται περιοδικά με διοικητική συμφωνία μεταξύ των μερών, λαμβανομένης υπόψη της κατάστασης στην αγορά και στον αλιευτικό τομέα.

Είδη // EUR ανά τόνο

Κοκκινόψαρο // 52

Ιππόγλωσσα Γροιλανδίας // 85

Γαρίδα // 74

Χάλιμπατ Ατλαντικού // 199

Καπελάνος // 7

Γρεναδιέρος των βράχων // 10

Κάβουρας Αρκτικής // 122